C 3/11

Grozītā vienotā dokumenta publikācija pēc maznozīmīga grozījuma apstiprināšanas saskaņā ar Regulas (ES) Nr. 1151/2012 53. panta 2. punkta otro daļu

(2019/C 3/06)

Eiropas Komisija ir apstiprinājusi šo maznozīmīgo grozījumu saskaņā ar Komisijas Deleģētās regulas (ES) Nr. 664/2014 (1) 6. panta 2. punkta trešo daļu.

Šis maznozīmīga grozījuma apstiprināšanas pieteikums ir publicēts Komisijas datubāzē DOOR.

VIENOTS DOKUMENTS

“Lammefjordskartofler”

ES Nr.: PGI-DK-02209 – 15.12.2016.

ACVN ( ) AĢIN ( X )

1. Nosaukums(-i)

“Lammefjordskartofler”

2. Dalībvalsts vai trešā valsts

Dānija

3. Lauksaimniecības produkta vai pārtikas produkta apraksts

3.1. Produkta veids

1.6. grupa. Svaigi vai pārstrādāti augļi, dārzeņi un labība

3.2. Apraksts par produktu, uz kuru attiecas 1. punktā minētais nosaukums

“Lammefjordskartofler” jeb Lammefjorda kartupeļi izceļas ar plānu mizu, kas ir daudz gludāka un spīdīgāka nekā citur audzētiem kartupeļiem. Plānās mizas dēļ šos kartupeļus, atšķirībā no citiem galda kartupeļiem, var ēst ar visu mizu. Turklāt šī plānā miza nodrošina to, ka bumbuļu mīkstums uzglabāšanas laikā nezaudē gaišo krāsu, kamēr citu tipu augsnēs audzētu galda kartupeļu virsa laika gaitā tumšojas, un to mīkstums kļūst dzeltenāks. Šādas mizas īpašības veidojas Lammefjorda specifiskās augsnes ietekmē, jo miza augšanas un ražas novākšanas laikā netiek bojāta.

Ar nosaukumu “Lammefjordskartofler” apzīmē tikai nobriedušus kartupeļus, šis nosaukums neattiecas uz tā dēvētajiem “jaunajiem kartupeļiem”. Kartupeļi sasniedz pilngatavību, atrodoties zemē, tāpēc to ražas novākšana sākas tikai ap 1. jūliju.

“Lammefjordskartofler” kartupeļus pārdod nomazgātus.

Šie kartupeļi visu sezonu saglabā spēju pēc vārīšanas nezaudēt stingru konsistenci.

Produktam “Lammefjordskartofler” ir jāatbilst 1. šķiras galda kartupeļu kvalitātes standartiem, kas noteikti Dānijas 2011. gada 16. maija Rīkojuma Nr. 450 par kartupeļu audzēšanu u. c. 13. pielikumā, vai prasībām, kas attiecībā uz galda kartupeļiem noteiktas ANO EEK standartā FFV-52.

Tomēr tikai 5 % no “Lammefjordskartofler” kartupeļu virsas drīkst būt klāti ar kartupeļu parasto kraupi, irdeno kraupi vai melno kraupi. Vienā “Lammefjordskartofler” partijā šādi bojājumi drīkst būt ne vairāk kā 8 % bumbuļu (pēc masas).

Lai patērētājiem nodrošinātu vienāda lieluma kartupeļus, lielākā un mazākā bumbuļa apkārtmērs vienā un tajā pašā iepakojumā drīkst atšķirties ne vairāk kā par 15 mm.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

—

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Visi ražošanas posmi no kartupeļu stādīšanas līdz “Lammefjordskartofler” šķirošanai noris noteiktajā apgabalā.

Audzēšana

Ar AĢIN “Lammefjordskartofler” apzīmētos kartupeļus jāaudzē saskaņā ar GlobalG.A.P. (The Global Partnership for Good Agricultural Practises) standartu. Šo kartupeļu audzēšanā nedrīkst izmantot dūņas.

“Lammefjordskartofler” ražas novākšana sākas tikai aptuveni 1. jūlijā, un tādējādi tiek nodrošināts tas, ka kartupeļi ir pietiekami nobrieduši un tāpēc labi uzglabājami. Ja vien iespējams, ražas novākšana jāpabeidz līdz oktobra vidum, jo gaisa temperatūra pazeminās.

Uzglabāšana

“Lammefjordskartofler” uzglabā nelielās koka kastēs, nevis sabērumos vai pārsegtās bedrēs. “Lammefjordskartofler” uzglabā temperatūrā, kas nepārsniedz 5 °C, un pirms iepakošanas tos silda, lai tādējādi līdz minimumam samazinātu kartupeļu bojāšanās risku.

Šķirošana

Lai izpildītu īpašās prasības attiecībā uz kartupeļu kraupi, irdeno kraupi, parasto kraupi vai sakņu kakla puvi “Lammefjordskartofler” šķirošana prasa īpašu zinātību un sevišķu rūpību. Tāpēc šo šķirošanu veic apstiprinātie Lammefjorda iepakošanas uzņēmumi.

Uzņēmumi, kas iepako “Lammefjordskartofler”, ievēro arī GlobalG.A.P. standartu.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

Galapatērētājam produktu “Lammefjordskartofler” var piedāvāt iepakojumos līdz 15 kg.

3.6. Ar reģistrēto nosaukumu apzīmētā produkta marķēšanas īpašie noteikumi

Gan uz fasējuma, gan vaļējā iepakojuma jābūt šādām norādēm –

a) identifikācija: “Lammefjordskartofler”; fasētāja nosaukums vai vārds un uzvārds un adrese;

b) galda kartupeļi;

c) lielums kalibrējot – saskaņā ar produkta specifikāciju;

d) šķirne.

4. Ģeogrāfiskā apgabala īsa definīcija

Lammefjorda reģionā ietilpst četri iedambēti fjordu apgabali, kas atrodas Osheredā (Odsherred) Zēlandes salā (Dānijā):

— Lammefjorda iedambētā daļa, kuru fiziski norobežo Ringa kanāls (Ringkanal) un Odebo dambis (Audebodæmning),

— Svinninge Vejle apgabals, kuru dienvidos, rietumos un ziemeļos norobežo Ringa kanāls un austrumos Svinninge–Hørve dzelzceļa līnija,

— Sīdinges (Sidinge) fjords, kuru norobežo Sīdinges dambis un ūdens novadkanāls,

— Klintsø apgabals, kuru norobežo nosusināšanas kanāli.

5. Saikne ar ģeogrāfisko apgabalu

5.1. Ģeogrāfiskā apgabala specifika

Lammefjorda augsne, kurā audzē kartupeļus, ir nosusināta jūras gultne (fjorda gultne) ar sanesām. Lammefjorda reģionā vispirms tika nosusināts Sīdinges fjords (nosusināšana uzsākta 1841. gadā). Pēc tam tika nosusināts Svinninge Velje apgabals, bet 1873. gadā uzsākta lielākās platības, proti, Lammefjorda, nosusināšana. Visbeidzot, tika nosusināts Klintsø apgabals.

Augsnes dziļākie horizonti sastāv no māla un merģeļa vai māla un smilts, kas sajaukusies ar sanesām. Uz šā horizonta atrodas vairākus metrus biezs sanesu horizonts, kuru veido augu un dzīvnieku izcelsmes vielas. Lielā daļā apgabala gandrīz nav akmeņu, un ēdamgliemeņu un austeru čaulas nodrošina dabiski augstu kaļķa saturu augsnē.

Lammefjorda klimats ir piemērots kartupeļu audzēšanai: tajā ir maigas ziemas un vēsas vasaras, un visu gadu vienmērīgs nokrišņu daudzums. Lai gan Osheredā nokrišņu ir salīdzinoši nedaudz, tomēr nosusināšanas kanāli Lammefjorda apgabalā sagādā labas apūdeņošanas iespējas. Tie ļauj kartupeļu audzētājiem šajā apgabalā daļēji pašiem regulēt kartupeļiem pievadīto ūdens daudzumu. Tā kā ar lietu vien parasti nepietiek, audzētāji šādi var paši optimizēt augšanas apstākļus – pretēji citām valsts daļām, kurās lielais lietus daudzums parasti negatīvi ietekmē kartupeļu ražu.

5.2. Produkta specifika

Lammefjorda reģionā audzētie kartupeļi ievērojami atšķiras no citos reģionos audzētiem kartupeļiem, proti, tie arī uzglabāšanas laikā nezaudē raksturīgo gaišo virsas krāsu. Krāsa saglabājas, jo smilšu graudi apgabala smilts augsnēs ir noslīpēti un tie ir gludāki un apaļāki nekā parastajās smilts augsnēs, tāpēc novāktie kartupeļi ir bez ieplīsumiem. Šā iemesla dēļ Lammefjorda reģiona kartupeļus var glabāt vēsās telpās un lietot visu gadu, neraizējoties par to, ka virsa varētu mainīt krāsu. Kartupeļi, kuru virsā būtu ieplīsumi, uzglabāšanas laikā kļūtu tumšāki.

Atšķirībā no citur audzētiem galda kartupeļiem “Lammefjordskartofler” ir piemēroti ēšanai ar visu mizu.

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN)

“Lammefjordskartofler” īpašo kvalitāti nosaka audzēšanas apstākļi kādreizējā fjorda gultnē. Saudzīgā apstrāde, kas ir iespējama, pateicoties īpašajiem augsnes apstākļiem, palīdz saglabāt kartupeļu gludo virsmu. Smilts augsnes ar noslīpētiem smilšu graudiem ir iemesls, kādēļ ražas novākšanas laikā kartupeļu virsa nesaplaisā un glabāšanā nonāk kartupeļi ar gludu virsmu. Kartupeļi ar gludu virsmu ir mazāk uzņēmīgi pret kraupi nekā kartupeļi, kas auguši augsnēs ar lielāku akmeņu un smilšu daļiņu īpatsvaru, jo to dēļ augšanas un ražas novākšanas laikā kartupeļi var ieplaisāt. Tāpēc Lammefjorda kartupeļi ir ļoti labi uzglabājami.

Nosaukums “Lammefjordskartoffel” Dānijā ir labi pazīstams. Daudzos pārtikas veikalos šos kartupeļus pārdod iepakojumos ar uzrakstu “Lammefjordskartofler”. Arī uz kravas automobiļiem, kuri kartupeļus diendienā no audzēšanas apgabala nogādā Kopenhāgenas apkārtnes un Jitlandes (Jutland) pārtikas preču bāzēs, ir redzams liels logo ar uzrakstu “Lammefjordskartofler”, un tas vairo Lammefjorda audzēšanas apgabala popularitāti.

“Lammefjordskartofler” ir viens no iemesliem, kura dēļ Lammefjords plašā Dānijas sabiedrībā saistās tieši ar augstas kvalitātes dārzeņiem, jo īpaši kartupeļiem. Lielajā Dānijas enciklopēdijā (Den store danske Encyklopædi) Lammefjords ir aprakstīts šādi: “Lammefjords izceļas ar bagātīgu augkopības produkciju: labību, sēklas materiālu un dārzeņiem. Lammefjords ir pazīstams ar burkāniem un kartupeļiem; pirms 1980. gada to izmantoja arī puķu sīpoliem un sparģeļiem.”

Bieži vien tieši Lammefjords tiek pieminēts tad, kad Dānijas un ārvalstu plašsaziņas līdzekļos tiek vēstīts par dāņu restorānu panākumiem, ko tie pēdējos gados guvuši ar ēdieniem no ziemeļvalstīs audzētām izejvielām.

Atsauce uz specifikācijas publikāciju

(šīs regulas 6. panta 1. punkta otrā daļa)

https://www.foedevarestyrelsen.dk/SiteCollectionDocuments/Kemi%20og%20foedevarekvalitet/Varestandarder-handelsnormer-kvalitet/Revideret%20varespecifikation%20BGB-Lammefjordskartofler%20april%202017.pdf

(1) OV L 179, 19.6.2014., 17. lpp.